КъБКъУ-м и гупыр пашэщ
Налшык дэт Универсальнэ спорт комплексым щекIуэкIащ волейболымкIэ республикэ зэхьэзэхуэ.
ЗэпэщIэтыныгъэ гуащIэхэм пашэныгъэр щаубыдащ Къэбэрдей-Балъкъэр къэрал университетым и волейболисткэхэм. Абыхэм къакIэлъокIуэ «Урысейм и пощтым» и лэжьакIуэхэр. ХъумапIэ банкым и командэ къыхэхар, Налшык къалэм и гупым текIуэри, ещанэ хъуащ.
НэхъапэIуэкIэ Мэлгъэбэг щызэхэтащ волейболымкIэ зэхьэзэхуэ зэIуха. Абы хэтащ Шэшэн, Ингуш республикэхэм, Налшык къалэм, КъБКъУ-м я командэхэр. А зэхьэзэхуэми япэ увыпIэр къыщахьащ ди университетым и спортсменкэхэм. Ингушхэр етIуанэщ, шэшэнхэр абыхэм къакIэлъокIуэ.
КъБКъУ-м и волейбол командэр ягъасэ университетым Физкультурэ-спорт егъэджэныгъэмкIэ педагогикэмрэ психологиемкIэ и институтым и унафэщIым и къуэдзэ, педагогикэ щIэныгъэхэм я кандидат Коноплёвэ Аннэрэ КъБР-м ВолейболымкIэ и федерацэм и президент, КъБР-м физическэ щэнхабзэмрэ спортымкIэ щIыхь зиIэ и лэжьакIуэ Гуэнокъуэ Русланрэ.
ЖЫЛАСЭ Замир.
